Rondloperleeu: Onverwagse hulp op pad Karoo toeArgieffoto: Designerpoint, Pixabay Die transitovervoermaatskappy Bidvest Protea Coin het Vrydag ŉ gespesialiseerde span uit Gauteng na die Karoo gestuur om te help soek na die rondloperleeu wat verlede maand uit die Karoo Nasionale Park in Beaufort-Wes in die Wes-Kaap ontsnap het. Waal de Waal, bedryfshoof van Bidvest Protea Coin, het gesê hoewel “dit nie is wat [Bidvest Protea Coin] doen nie, is ons gretig om te help weens die unieke omstandighede van die saak, ons liefde vir diere en bewaring en ook omdat ons gespesialiseerde toerusting perfek [daarvoor] geskik is”. De Waal verduidelik dat dié maatskappy oor een van slegs twee helikopters in die land beskik wat toegerus is met infrarooi-kameras wat die vlieënier van die helikopter toelaat om snags hitte-aanduidings in ŉ radius van tien kilometer op te tel. ŉ Span van vier het vroeg vanoggend uit Centurion vertrek en sou na verwagting teen middagete se koers reeds verby Fraserburg in die Karoo wees, sê De Waal. Dié span sal met hul aankoms vir Nico van der Walt, die parkbestuurder, sy veldwagters en spoorsnyers ontmoet om ŉ plan van aksie te bespreek. Die Bidvest-span bring ook ŉ spoorsnyer saam wat hulp sal verleen. Volgens De Waal is hierdie span vir die volgende drie dae en nagte tot die park se beskikking. Hy het gesê Saterdag sal ‘n hommeltuig ook ingespan word wat ook toegerus is om in die nag te vlieg. De Waal het verder gesê hy hoop dat die kombinasie van hulpbronne sal help om die veldwagters op die grond nader aan die leeu te kry. “Ons is gelukkig om Suid-Afrikaanse Nasionale Parke teen geen koste te help met die hoop dat ons ’n klein rol sal kan speel om ’n gelukkige uitkoms met die leeu se terugkeer na die Karoo Nasionale Park te kry,” het De Waal gesê. Van der Walt het gesê dié tegnologie is welkom. “As die lugspan die leeu oornag kan opspoor en ŉ oog oor hom hou terwyl die grondspan rus, sal ons ŉ baie beter idee hê van waar die soektog die volgende oggend moet voortgaan. Dit sal ons ’n voorsprong bo die leeu gee wat ons nie gehad het nie.” Die soekgeselskap het intussen die leeu se spoor vanoggend sowat 110 km in ’n noordwestelike rigting van die park opgemerk. Die span bestaan ​​tans uit talle veldwagters en spoorsnyers van die Addo Nasionale Olifantpark, Camdeboo‑ en Mountain Zebra- nasionale park in die Oos-Kaap.